酒爲偷兒所竊
作者：吳芾
朝代：宋

paragraphs: 我性苦拙疏，與世不相偶。
平生不如意，往往十八九。
何以遣此懷，頼有樽中酒。
去冬釀碧香，頗不計升斗。
準擬與親朋，興來一聚首。
庶幾牢落中，時時開笑口。
偷兒何好事，一夕負之走。
可惜數十壺，化爲一烏有。
昔聞韋秀才，有酒盜不取。
今我乃致寇，退省良可醜。
無乃造物者，知我疏慵久。
恐我醉時狂，未免自遺咎。
用此警昏迷，意在鞭其後。
顧我雖無知，自愛豈不厚。
從今誓改圖，停此傳杯手。
炷香捧茶甌，閉門清自守。
坐對古聖賢，永作忘年友。